CELEX: 31991L0675
Language: ro
Date: 1991-12-19 00:00:00
Title: Directiva Consiliului din 19 decembrie 1991 de instituire a unui comitet de asigurări

06/Volumul 02
            
            
               RO
            
            
               Jurnalul Ofícial al Uniunii Europene
            
            
               32
            
         31991L0675
   
               L 374/32
            
            
               JURNALUL OFÍCIAL AL UNIUNII EUROPENE
            
            
               
            
         
      DIRECTIVA CONSILIULUI
   
   din 19 decembrie 1991
   de instituire a unui comitet de asigurări
   (91/675/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 57 alineatul (2) teza 3,
   având în vedere propunerea Comisiei (1),
   în cooperare cu Parlamentul European (2),
   având în vedere avizul Comitetului Economic și Social (3),
   întrucât Consiliul conferă Comisiei, în documentele pe care acesta le adoptă, atribuții de punere în aplicare a normelor pe care le stabilește;
   întrucât sunt necesare norme metodologice pentru punerea în aplicare a directivelor Consiliului privind asigurarea generală directă (non viață) și asigurarea de viață directă; întrucât ar putea fi necesare în special adaptări tehnice, la anumite intervale, pentru a ține seama de evoluțiile din cadrul sectorului de asigurări; întrucât aceste măsuri trebuie adoptate în conformitate cu normele de procedură stabilite la articolul 2 (procedura III, varianta b) din Decizia 87/373/CEE a Consiliului din 13 iulie 1987, care stabilește normele de exercitare a competențelor de punere în aplicare conferite Comisiei (4);
   întrucât, în consecință, este necesară instituirea unui comitet de asigurări;
   întrucât crearea unui comitet de asigurări nu exclude alte forme de cooperare între autoritățile de control în domeniul accesului și supravegherii întreprinderilor de asigurare și, în special, cooperarea instituită în cadrul Conferinței autorităților de control în sectorul asigurărilor, care se ocupă îndeosebi de elaborarea protocoalelor de aplicare a directivelor comunitare; întrucât este deosebit de utilă o strânsă cooperare între comitet și Conferință;
   întrucât examinarea problemelor care se pun în domeniul asigurării directe de viață și asigurării generale directe (non viață) face necesară cooperarea între autoritățile competente și Comisie; întrucât această sarcină trebuie atribuită comitetului de asigurări; întrucât va trebui, pe de altă parte, să se acorde atenție unei bune coordonări a activităților comitetului cu activitățile altor comitete similare, instituite prin documente comunitare,
   ADOPTĂ PREZENTA DIRECTIVĂ:
   Articolul 1
   (1)   Comisia este sprijinită de un comitet de asigurări denumit în continuare „comitet”, format din reprezentanții statelor membre și prezidat de un reprezentant al Comisiei.
   (2)   Comitetul stabilește regulamentul său intern.
   Articolul 2
   (1)   În cazul în care Consiliul conferă Comisiei, în documentele pe care acesta le adoptă în domeniul asigurării directe de viață și al asigurării generale directe (non viață), competențe de punere în aplicare a normelor pe care acesta le stabilește, se aplică procedura prevăzută la alineatul (2).
   (2)   Reprezentantul Comisiei supune aprobării comitetului un proiect de măsuri care trebuie aplicate. Comitetul își dă avizul asupra acestui proiect într-un termen pe care președintele îl poate fixa în funcție de urgența problemei. Avizul este dat cu o majoritate prevăzută la articolul 148 alineatul (2) din tratat, în cazul deciziilor pe care Consiliul trebuie să le adopte la propunerea Comisiei. Voturile reprezentanților statelor membre în cadrul Comitetului se ponderează după cum se prevede la articolul menționat. Președintele nu votează.
   Comisia adoptă măsurile preconizate atunci când ele sunt conforme cu avizul comitetului.
   În cazul în care măsurile preconizate nu sunt conforme cu avizul comitetului sau în absența unui astfel de aviz, Comisia prezintă de îndată Consiliului o propunere cu privire la măsurile care trebuie luate. Consiliul decide cu o majoritate calificată.
   În cazul în care, la expirarea unui termen de trei luni de la data trimiterii la Consiliu, acesta nu a luat o decizie, măsurile propuse sunt adoptate de Comisie, cu excepția cazului în care Consiliul s-a pronunțat cu o majoritate simplă împotriva măsurilor respective.
   Articolul 3
   (1)   Comitetul examinează orice problemă referitoare la aplicarea dispozițiilor comunitare privind sectorul asigurărilor, în special directivele privind asigurarea directă.
   Pe de altă parte, Comisia poate consulta comitetul asupra noilor propuneri pe care intenționează să le prezinte Consiliului în ce privește continuarea coordonării în domeniile asigurării directe de viață și asigurării generale directe (non viață).
   (2)   Comitetul nu examinează probleme specifice, referitoare la întreprinderile de asigurare individuale.
   Articolul 4
   Comitetul își exercită funcțiile începând cu 1 ianuarie 1992.
   Articolul 5
   Prezenta directivă se adresează statelor membre.
   
      Adoptată la Bruxelles, 19 decembrie 1991.
      
         
            Pentru Consiliu
         
         
            Președintele
         
         P. DANKERT
         
      
   
   
      (1)  JO C 230, 15.9.1990, p. 5.
   
      (2)  JO C 240, 16.9.1991, p. 117, JO C 305, 25.11.1991.
   
      (3)  JO C 102, 18.4.1991, p. 11.
   
      (4)  JO L 197, 18.7.1987, p. 33.